Výbor Msč Ružomberok - Hrboltová , ul. Potočná 6 , 034 01 Ružomberok

Ing.Anna Šanobová , predseda Výboru Msč
-----------------------------------------------------------------------------------------------------------------

**Pripomienky k  Správe o hodnotení vplyvov na životné prostredie pre stavbu****„ Diaľnica Hubová -Ivachnová „ ,
ktorá bola zverejnená 14.11.2017 v Ružomberku**

K uvedenej Správe o hodnotení vplyvov na životné prostredie (ďalej len „SoH“) je potrebné uplatniť nasledovné závažné pripomienky :

**1. K rozsahu hodnotenia správy**

Do rozsahu hodnotenia SoH neboli pravdepodobne omylom zahrnuté z väčšej časti tie pripomienky, ktoré sa vzťahujú k rozsahu predmetného hodnotenia, ktoré 2.5.2016 uplatnil Vybor Msč Ružomberok - Hrboltová, ako aj Petičný výbor pre navrhovanú činnosť „Diaľnica D1 Hubová-Ivachnová“.

Uvedené pripomienky obsahovali 18 bodov a záver, ako je *uvedené v prílohe č.1*, ktorá má osobitný význam.

Dňa 16.1.2017 zverejnilo MŽP SR nový Rozsah hodnotenia pre navrhovanú činnosť Diaľnica D1 Hubová - Ivachnová „č.1504/2017-1.7/ml, 16.1.2017, ku ktorému Výbor Msč Hrboltová zaslal aktuálne pripomienky zo dňa 1.2.2017 /viď. príloha č. 2 /, z ktorých tiež väčšina nebola adekvátne zohľadnená.

**Tým, že sa väčšina z uvedených pripomienok neposudzovala, nemohlo vzniknúť objektívne environmentálne hodnotenie, ktoré by viedlo k najvhodnejšiemu technickému riešeniu**.

**Práve najvhodnejšie technické riešenie má byť obsahom hodnotiacej správy.**

Tento aspekt je potrebné nanovo doriešiť, inak by SoH bola neúplná aj málo kvalifikovaná. Z tohto napríklad vyplýva, že sa nedá zistiť, či sú miestne komunikácie na dočasné alebo trvalé prístupové cesty vhodné, alebo sú nevhodné, okrem toho sú neposúdené aj ďalšie závažné skutočnosti, čo spôsobuje priame ohrozenie realizácie stavby.

Je potrebné vychádzať z o skutočnosti, že **ak sa nehodnotí variant umiestnenia západného portálu tunela Čebrať na úseku cca 1,5 km D1**, v lokalite Borček, s miernym severným odklonom trasy popod Kamenný potok; s následným napojením na trasu variantu V2 (**ďalej len variant „V 3“ ), tak ako boli horeuvedené pripomienky uplatnen**é, **zmarí sa možnosť objektívneho posúdenia**, **najlepšieho riešenia vo vzťahu k životnému prostrediu.**

Tento variant je neopomenuteľný.

**Inak by došlo k obchádzaniu zákona a existujúca SoH sa stala len formálnym úkonom.**

Občania Hrboltovej uplatňujú požiadavku na variant V 3 a jeho objektívne posúdenie.

Existujú reálne všetky predpoklady, že toto riešenie bude z hľadiska životného prostredia najvýhodnejšie.

Zásadné aspekty riešenia variantu V 3 sú :

- je to veľmi priateľské riešenie vo vzťahu k životnému prostrediu na území NATURA 2000,
- obyvatelia budú minimálne zaťažení počas výstavby ako aj počas prevádzky diela,
- obyvatelia nebudú vystavení nebezpečenstvu havárií, škôd na majetku, za čo by hodnotiaca správa niesla zodpovednosť v priamom vzťahu,
- nevznikne novy zdroj znečistenia ovzdušia v obytnej zóne Hrboltovej.

Okrem toho je potrebné zvýrazniť:

1) pri tomto riešení nie je potrebné budovať zložité prístupové cesty
2) nie je potrebne vykupovať také rozsiahle pozemky a robiť neporovnateľne iné zábery
3) nie je potrebné budovať mosty 203 a 204 a komplikovaný zárez medzi nimi

Z hľadiska riešenia finančných prostriedkov štátu ide o podklad rýchlejšej a ekonomicky výhodnejšej realizácie celého úseku D1, i v kontexte s elimináciou rizík pri realizácii diela.

**Žiadame doplniť rozsah hodnotenia o technické riešenie V 3, s predĺžením tunela Čebrať o cca 500-600 m na km 1,5 diaľnice D1.**

Reálnosť tohto variantu bola prezentovaná na verejnom prerokovaní SoH, ktoré sa uskutočnilo dňa 5.12.2017 v Likavke, kde vystúpil bývalý pracovník spoločnosti Národnej diaľničnej spoločnosti - oddelenia prípravy diaľnic, geológ Mgr. Stanislav Hric, ktorý preukázal, že variant V 3  je nutné riešenie ktoré v maximálnej miere eliminuje riziká pri výstavbe portálu v geologicky zložitom území - čo je veľmi závažná skutočnosť.

**2. K dočasnej prístupovej ceste DP-4**

Podľa vyjadrenia zástupcov NDS na verejnom prerokovaní dňa 5.12.2017 v Likavke – vid. archív RTVS Správy RTVS z regiónov zo dňa 6.12.2017 - bolo deklarované predstaviteľom a.s. DOPRAVOPROJEKT, že táto prístupová cesta bude využívaná len na jednorazové prevezenie mechanizmov a obrovských strojov na stavbu portálu, čo trvá cca 4 dni , ako aj predstaviteľom za zhotoviteľa, ktorý zvýraznil, že sa bude jednať o 4-6 áut týždenne v priebehu 2 týždňov.

To znamená, že sa jedná o prevoz špeciálnej technológie na stavbu, čo z hľadiska rozmerov a hmotnosti strojov a únosnosti komunikácií **nebolo doposiaľ v SoH posudzované.** Z toho dôvodu nemôže byť po miestnych komunikáciách špeciálna technológia prepravovaná.

SoH ďalej konštatuje, že prístup na stavenisko počas výstavby je navrhnutý mimo miestnych komunikácií, ale priamo v popise prístupovej cesty DP- 4 sa uvádza, že sa plánuje po nej previesť 30 000 m3 horniny, s frekvenciou vozidiel 71 vozidiel /24 hod. počas prípravných prác - ako aj prác spojených so samotnou realizáciou prístupových ciest DP - 2 a DP - 4.

Z uvedeného je evidentný zjavný rozpor medzi tvrdením zástupcov investora a zhotoviteľa, ako aj samotnej SoH.

Rovnako objem 30 000 m3 horniny s frekvenciou 71vozidiel /24 hod. je síce v SoH skonštatovaný, ale pre miestne komunikácie  z hľadiska ich stavby, rozmerov, konštrukcie, blízkosti rodinnej zástavby, inžinierskych sietí a elektrických rozvodov nebol daný objem hodnotený; preto ani nemôže byť po miestnych komunikáciách taký objem prepravovaný.

**Žiadame z horeuvedených dôvodov realizovať všetku staveniskovú dopravu mimo miestnych komunikácií, tieto nevyhovujú príslušným normám. Tiež inžinierske siete sú nevyhovujúce. Vzniká aj reálne riziko poškodenia zdravia a majetku občanov. Ide o závažné skutočnosti.**

**3. K dočasnej prístupovej ceste DP-4 – na ul. Záskalie**

Dočasná prístupová cesta DP - 4 končí na ulici Záskalie pri rodinných domoch č. 6 a  č. 7, čo je približne v 1/3 ulice zo severnej strany, pričom SoH uvádza, že táto časť cesty ma slúžiť len k výstavbe pilierov na moste 204-00.

Keďže most je aj vo variante V2 z obytnej zóny posunutý, tak nemá aktuálne ukončenie prístupovej cesty DP 4 opodstatnenie.

**Žiadame, aby ukončenie prístupovej cesty DP - 4 na ul. Záskalie bolo navrhnuté a riešené len po most 204-00.**

**4. K dočasnej prístupovej ceste DP - 2**

Po tejto dočasnej komunikácii ma byť prepravené podľa SoH 230 000 m3 materiálu, s frekvenciou 71 áut /24hod. Táto cesta sa napája na ul. Mlynská a poľnú cestu smerom na Švošov na otočke MHD s autobusovou zastávkou.

Bod napojenia týchto komunikácií je tvorený ostrým uhlom, ktorý neumožňuje plynulý prejazd nákladným vozidlám, ktoré musia viacnásobne cúvať, aby cez tento bod prešli, čo SoH v súvislosti s blízkou zástavbou rodinných domov nehodnotila.

Takýto prejazd v súvislosti s objemom prevážaného materiálu nie je podľa príslušných noriem vôbec prípustný.

**Žiadame, aby SoH tento dopravný bod napojenia neodporučila a navrhla ho aktuálne prepracovať. Napájací bod priamo porušuje rozsah hodnotenia, keďže SoH skonštatovala, že stavenisková doprava má byť vedená mimo miestnych komunikácií .**

**5 . K trvalým prístupovým cestám TP -1 a TP -2**

Trvalý prístup č. TP-1 a TP -2 SoH nevyhodnotila z hľadiska schopnosti umožniť prístup na portál v prípade dopravných nehôd, požiarov a nehôd v tuneli.

Osobitne tiež pri sťažených poveternostných podmienkach v zime, kedy sa tieto komunikácie nedajú udržiavať, pretože nie je kam odhŕňať sneh - vzhľadom k šírke miestnych komunikácií a blízkosti zástavby, vzhľadom k viac ako 100% stúpaniu.

**Za takýchto okolností nebude možné k tunelu dostať a poskytnúť pri vážnych dopravných nehodách postihnutým ľudom prvú pomoc, či záchranu**.

**Žiadame z tohto závažného dôvodu, aby trvale prístupové komunikácie k portálu spĺňali požiadavky príslušných stavebných technických noriem, hlavne podmienky vyplývajúce z normy STN 736110.**

Keďže miestne komunikácie nespĺňajú požiadavky normy STN 736110, tak nemôžu byť navrhnuté ako trvalé prístupy k portálu.

**6. K deponii DD -2**

SoH konštatuje, že sa na depónii DD 2 bude ukladať rúbanina z tunela. Vzhľadom na početnosť podzemných vôd v okolí portálu sa predpokladá, že rúbanina bude mať mokrý charakter. Keď sa táto bude vyvážať na deponiu, bude z nej vytekať kalová voda.

SoH nevyhodnotila, kde bude zberaná, čistená a do akého recipientu bude smerovať kalová voda, ani aký vplyv bude mat manipulácia s rúbaninou na obyvateľov ulíc Ostrá a Na Pruty.

**Žiadame dopracovať v SoH vplyv manipulácie s rúbaninou a kalovými vodami z rúbaniny na okolitú prírodu a obyvateľstvo. Jedná sa o evidentný možný škodový dopad na životné prostredie.**

**Taktiež je nevyhnutné predložiť stabilitné posúdenie saturovaného stavu maximálnej deponie t.j. po intenzívnych dlhodobých zrážkach v tomto potvrdenom nestabilnom zosuvnom území nad obecnou zástavbou.**

**7. K spôsobu razenia tunela**

Spôsob razenia tunela je navrhnutý aj odstrelom.

SoH však nevyhodnocuje, ani nijakým spôsob nelimituje, tento spôsob razenia - vo vzťahu ku vzniku vibrácií , otrasov v kontexte možného narušenia stability horninového prostredia.

SoH to nevyhodnocuje zatiaľ ani z hľadiska :

- dôsledkov na priľahlé obytne zóny

- z  hľadiska hluku, prachu vo vzťahu k obyvateľstvu

- z  hľadiska zistenému výskytu medveďa hnedého, rysa ostrovida a ďalšej fauny.

**Žiadame z týchto uvedených dôvodov realizovať razenie tunela bez odstrelov - raziacim štítom (tzv. frézovaním), a to aj z dôvodu razenia tunela v nestabilnom horninovom prostredí, kde aktuálne hrozí zosúvanie územia a  posúdiť preloženie portálu na úsek 1,5 km diaľnice D1.**

**Razenie technológiou bez odstrelov môže byť technicky ukončené až po dosiahnutí stabilného pevného horninového masívu za šmykovymi zónami.**

**8. K zariadeniu staveniska ZS pri portáli**

Pri budovaní zariadenia staveniska a pri zakladaní portálu SoH nestanovuje hranice pre zriadenie staveniska tak, aby technika reálne nemala možnosť jazdiť mimo vyhradený priestor.

Zároveň ani nestanovuje zhotoviteľovi zrealizovať viditeľné vyznačenie priestorov dočasného záberu tak, aby stavebná technika nenarušovala a neničila majetok občanov - lúky a polia ktoré nie sú v dočasnom zábere .

**Žiadame preto vyriešiť oplotenie priestoru zariadenia staveniska a portálu.**

**9. K zakladaniu portálu – povrchové a zrážkové vody**

SoH uvádza, že na založenie portálu bude potrebné vyhĺbiť stavebnú jamu o hĺbke 20 m. Dá sa predpokladať , že odkrytím tejto plochy bude stiahnutá všetka podzemná voda z okolia do stavebnej jamy.

SoH nerieši do akého recipientu a tiež akým spôsobom bude voda drenážovaná, alebo čerpaná.

Neposudzuje tiež, či recipient bude schopný tento objem vody bezpečne preniesť - a to hlavne pri kalamitných situáciách – ako sú prietrže, lokálne búrky, ktoré v danej oblasti sú časte a výdatné.

**Žiadame posúdiť a definovať recipienty odvádzajúce vodu zo staveniska, ich prietočnosť, aj schopnosť zvládnuť kalamitné situácie.**

**10. K dočasnému záberu pre prístupové komunikácie**

Z doterajších skúsenosti je zjavné, že pri budovaní prístupovej cesty DP - 2 došlo k jej rozširovaniu mimo rámec dočasného záberu. Pri komunikáciách sa vytvárajú výhybne a autá parkujú na miestach mimo dočasného záberu.

**Žiadame, aby SOH bola doplnená o šírky prístupových komunikácii, o výhybne a vyhradené plochy, na ktorých môže byt odstavená a zaparkovala stavebná technika.**

 **Zároveň je potrebné v SoH viditeľne vyznačiť všetky trvalé a dočasné zábery v celej trase D1 v Hrboltovej**.

**11. K vplyvu hluku – protihlukové steny**

SoH uvádza, že v úseku km 1,8 – 1,99 bude vybudovaná protihluková stena len vpravo, napriek tomu, že SoH na inom mieste uvádza, že v tomto  úseku dojde k prekročeniu limitov hluku.

Pritom v tejto oblasti je zrejmá skúsenosť, že sa hluk odráža z pohoria Sipskej Fatry, ktorá ma parabolický tvar a následne sa vracia hluk znásobený naspäť.

**Žiadame vybudovať súvislú protihlukovú galériu ( t.j. obojstrannú + stropnú protihlukovú stenu) v km 1,8 - po portál. Táto galéria by mala byť vhodne zakomponovaná do okolitého prírodného prostredia ako zelená PHS.**

**12. K protihlukovým opatreniam počas výstavby**

SoH nehodnotí a neposudzuje zatiaľ žiadne protihlukové opatrenia v miestach zvýšeného výskytu hluku a vibrácii počas výstavby.

**Žiadame : aby v miestach predpokladaného zvýšeného hluku počas výstavby, pri obytných zónach /portál , piliere / boli vybudované dočasné protihlukové bariéry a aby bola aj výpočtom preukázaná ich funkčnosť, teda dostatočná protihlukovosť . Tiež žiadame, aby v týchto miestach bol obmedzený pracovný čas len na pracovné dni medzi 8:00 - 18:00 hod.**

**13. Nesúlad so záväznou časťou územného plánu mesta Ružomberok**

SoH nezobrala do úvahy existujúci stav znečistenia ovzdušia v Ružomberku, kde v súvislosti s touto nepriaznivou situáciou boli prijaté konkrétne opatrenia v regulatívoch ÚPM Mesta Ružomberok.

1. Podľa čl. 6 Zásady a regulatívy starostlivosti o životné prostredie, ods. 1 Ochrana ovzdušia, písm. f) záväznej časti územného plánu mesta Ružomberok, ktorá bola schválená všeobecne záväzným nariadením mesta Ružomberok č. 3/2012,

sa majú ***realizovať technologické opatrenia na zníženie emisií na významných zdrojoch znečistenia ovzdušia na území mesta***.

Podľa čl. 6 ods. 5 Ochrana pred účinkami zápachu, písm. a) je v zmysle uvedeného ustanovenia povinnosťou ***na území mesta neuvažovať o lokalizácii nových zdrojov emisií, pri povoľovaní investičných zámerov dôsledne uplatňovať environmentálne hodnotenie a platnú legislatívu***.

Pritom SoH konštatuje, že najväčšie znečistenie látkami NOx bude v okolí tunelových portálov. Konkrétne pri západnom portáli v Hrboltovej bude emitovaných 18 mikrogramov /m3, čo je v rozpore nielen s realnou záťažou obyvateľov Hrboltovej , ale aj s UPM Mesta Ružomberok .

**Žiadame, aby SoH podrobnejšie vyhodnotila súčasné zaťaženie obyvateľov Hrboltovej, s dôrazom na TRS a zapáchajúce latky z SCOV, a umiestnenie nového zdroja znečistenia t.j. emisie z portálu diaľnice.**

**SoH musí nutne posúdiť ich synergický vplyv na obyvateľov a prírodu, a  to tiež v kontexte so záväznou dikciou  UPM Mesta Ružomberok.**

**14. K  sledovaniu kvality ovzdušia**

SoH odporúča pokračovať v sledovaní kvality ovzdušia počas výstavby aj po skončení výstavby, automatickými monitorovacími stanicami.

**Žiadame, aby bola sledovaná kvalita ovzdušia počas výstavby, aj po skončení výstavby, automatickými monitorovacími stanicami.**

**Umiestnenie monitorovacích staníc žiadame zakresliť do situácie v SoH.**

**15. K náhradným prístupom do lokalít blokovaných výstavbou D1**

SoH zatiaľ neposudzuje , ako budu riešené náhradné prístupy do lokalít ( Kamenná dolina ,Borček, Raven) , ktoré majú byť neprístupné a počas výstavby zablokované - tak pre obyvateľov vlastniacich v daných lokalitách súkromné pozemky, ako aj pre Urbárske spoločenstvo a Štátne lesy.

**Žiadame aby SoH vyhodnotila a zadefinovala dočasné bezpečne prístupy do uvedených lokalít.**

**Jedná sa o stavbu, ktorá bude existujúce prístupy blokovať dlhé roky, čo je osobitne závažná skutočnosť**.

**16. K náhradným poľným cestám**

SoH konštatuje, že náhradne poľné cesty ,ktoré budu výstavbou zrušené budu riešené až v ďalšom procese DUR.

Tým by sa ale náhradné poľné cesty vyhli potrebnému posudzovaniu, aj schvaľovaniu v rámci SoH.

**Žiadame: aby boli náhradné poľné cesty zapracovane do situácie v SoH a boli posudzované z hľadiska vplyvov, z hľadiska geológie, ďalších záberov, aj majetkoprávneho vysporiadania**.

**17. K oddychovému areálu „Pod Lipou „**

V lokalite Kamennej doline sa nachádza spoločný oddychový areál Pod Lipou, ktorý vybudovali predchádzajúce generácie, a súčasne v tejto tradícii pokračujú.

Má históriu dlhšiu ako 100 rokov, uskutočňuje sa tu kultúrne stretnutie Hrbotský kotlik, Stretnutie rodákov, Deň detí a iné. Vybudovaním portálu sa prerušia prístupy k tomuto areálu.

**SoH neposúdila či tento areál nebude znehodnotený navrhovanou prístupovou cestou DP- 4 a nenavrhla opatrenia na zachovanie tejto kultúrnej pamiatky Hrboltovej, nerieši potrebné prístupové chodníky a zakreslenie do situácie a máp.**

**Žiadame, aby bol areál zakreslený do situácie SoH, a aby boli vybudovane adekvátne prístupy k nemu**.

**18. K požiadavke viesť diaľnicu viac ako 200 m od obytnej zóny**

V SoH sa uvádza ,že požiadavka obyvateľov Hrboltovej je ,aby diaľnica bola vedená viac ako 200m od obytnej zóny a že tejto požiadavke bolo vyhovené. Nie je možné objektívne súhlasiť s týmto konštatovaním, nakoľko v úseku 1,8 km na ul. Záskalie nie je táto požiadavka splnená. Rodinný dom č. 6 sa nachádza cca 50-60 m od pravého okraja diaľnice.

**Žiadame, aby v SoH boli uvádzané údaje, ktoré zodpovedajú skutočnosti a pokiaľ SoH konštatuje, že D1 je vzdialená od obytnej zóny 200 m, tak je potrebné aby to takto bolo zakreslené v SoH a v projektovej dokumentácii stavby.**

**19. K riešeniu sťažnosti počas výstavby**

Pri verejnom prerokovaní bolo občanmi Likavky konštatované, že pri vzniku škôd na majetku občanov, v prípade potreby riešiť sťažnosti pri výstavbe sa títo občania nemajú na koho obrátiť, ,pretože stavbyvedúci nemajú takéto kompetencie riešiť tieto problémy.

**Žiadame: aby počas výstavby bola vytvorená funkcia zodpovedného pracovníka, ktorý bude občanom stále k dispozícii a bude mať kompetenciu evidovať možné aj reálne škody, postupovať každú sťažnosť občanov na definitívne rozhodnutie investorovi, vydávať písomné stanoviská ohľadne riešenia postupu sťažností konkrétnym občanom.**

**20. K dočasnej prístupovej ceste č. 801**

V súvislosti so súčinnosťou obyvateľov Hrboltovej a ich súhlasom s dočasným prenájmom pozemkov pod túto cestu , boli títo informovaní zástupcami investora o tom, že cesta bude výhradne slúžiť pre rekultivačné prace v úseku 3,1 - 4,0 km diaľnice pri pôvodnom portáli.

Občania aj Výbor Mestskej časti Ružomberok- Hrboltová boli oklamaní a uvádzaní priamo do omylu, pretože SoH jednoznačne hovorí o obmedzenom využití tejto prístupovej cesty, pre začatie prípravných prác, a prác spojených so samotnou realizáciou prístupových ciest DP - 2 a DP - 4.

Na obmedzenie využitia SO 801-00 bolo poukázané aj v Pripomienkach Výboru Msč zo dňa 1.2.2017, a táto skutočnosť nebola doposiaľ v SoH zohľadnená.

**Žiadame aby dočasná prístupová cesta 801- 00 slúžila výhradne na to, na čo boli poskytnuté pozemky od obyvateľov, teda na rekultiváciu územia úseku 3,1-4,0 km.**

**Zároveň poukazujeme aj na málo korektné praktiky.**

**21. K rekultivačným prácam v území 3,1 – 4,0km diaľnice**

SoH nevyhodnotila spôsob rekultivácie územia, jeho vplyv na okolité súkromné pozemky, ktoré v súčasnosti nie je možné využívať.

**Žiadame  presne určiť po náležitom posúdení najskorší termín dokončenia rekultivačných prac v úseku 3,1- 4,0 km, tak, aby súkromní majitelia okolitých pozemkov a Urbárske spoločenstvo Hrboltová neboli obmedzovaní vo svojich užívacích právach**.

**Taktiež je nevyhnutné zabezpečiť v súčasnosti dlhodobú stabilitu tohto zosuvného územia, ktoré bolo zaktivizované aj už zrealizovanými pripravenými prácami zabezpečovanými NDS od roku 2010.**

**Žiadame preto predloženie adekvátneho reálneho technického riešenia.**

**22. K PODSTATE POSUDZOVANIA SoH**

**SoH nevyriešila zásadný problém** **dočasného ani trvalého prístupu k portálu**, pretože odporúča variant, ktorý je v rozpore s technickými normami.

Súčasne je v rozpore s rozsahom hodnotenia č. 1504/2017,  UPM Mesta Ružomberok.

**Nezohľadňuje už existujúcu aj tak** *neúnosnú* environmentálnu záťaž obyvateľstva Mestskej časti Hrboltova.

Zo SoH  vyplýva, že portál bol **navrhnutý v stiesnenom, neprístupnom a  nebezpečnom priestore.**

Táto právne neprípustná skutočnosť zaťažuje obyvateľstvo priľahlých ulíc a to nielen počas výstavby ale dokonca aj počas prevádzky portálu.

**Žiadame, aby bol pre tento úsek posúdený variant V 3 s posunutým portálom na 1,5 km diaľnice, ktorý je odbornou i občianskou verejnosťou považovaný za najvýhodnejší a je v súlade s potrebami mestskej časti Ružomberok- Hrboltová.**

**Je nevyhnutné v rámci SoH vykonať jeho technické ako aj environmentálne posúdenie, nakoľko** **celá stavba D1 bude na dlhé roky ovplyvňovať mnohé generácie obyvateľov Hrboltovej.**

**Okrem toho sa jedná aj o zásadné aspekty, uvedené v pripomienkach k SoH**.

v Hrboltovej 12.12.2017

Ing.Anna Šanobová
poverená zastupovaním Výboru Msč